En 20-årig mand er varetægtsfængslet sigtet for overtrædelse af våbenloven under skærpende omstændigheder, idet han var i besiddelse af en maskinpistol med magasin.

Manden har ifølge politiets oplysninger relationer til rockerkredse i Aalborg, og det var i forbindelse med en ransagning i en anden sag, at politiet fandt det ulovlige våben i en kælder. - Manden tog efterfølgende selv kontakt til os, og fortalte, at maskinpistolen på adressen var hans, eller det vil sige, at det er et, han opbevarede for en ven, som han ikke vil fortælle navnet på, siger efterforsker Jørgen Jensen, Nordjyllands Politi. Den 20-årige er nu varetægtsfængslet fire uger.